En ganske ung mand er lørdag eftermiddag blevet kørt på Aalborg Universitetshospital, efter han ved 14-tiden var involveret i et solouheld i sin bil i det østlige Aalborg. Det fortæller indsatsleder fra Nordjyllands Beredskab, Niels Elzholtz. - Manden mistede herredømmet over sin bil, da han kom kørende ad Vejrholm, så han ramte en lav grøft i siden af vejen, hvorefter bilen fløj op og ramte hjørnet af et hus, siger Niels Elzholtz. Det er ikke første gang, at lige præcis dét hus bliver torpederet. I maj 2016 mistede en ung mand livet, efter han sammen med to kammerater var kørt ind i huset. - Det er jo lidt pudsigt, at det kan ske to gange, så noget tyder på, at bilister bliver overraskede over svinget, når de kommer kørende herude. Og så tror vi også, at bilisten denne gang har kørt hurtigere, end han måtte, når bilen kunne flyve på den måde, siger indsatsleder Niels Elzholtz. Ved uheldet kom føreren af bilen til skade med sit hoved, men indsatslederen ved endnu ikke, hvor slemt det var.
En 18-årig mand torpederede lørdag eftermiddag et hus på Vejrholm i Aalborg Øst.